Sterftesyfer ná oorstromings in Angola styg verderTalle mense in die Angolese hoofstad Luanda is weens die oorstromings ontwortel. (Photo by Osvaldo Silva/AFP) Die sterftesyfer ná ŉ reënstorm in die Angolese hoofstad Luanda het nou tot 24 gestyg. Volgens amptenare is meer as 2 000 huise boonop oorstroom. Die storm het die kusstad Maandag getref en ure lank geduur. Dit het kitsvloede veroorsaak wat geboue laat omtuimel en bome en voertuie meegesleur het. “Die sterfgevalle het van 14 tot 24 gestyg,” het Luanda se provinsiale regering in ŉ verklaring gesê. Minstens 2 344 huise is oorstroom en 60 het ineengestort. Amper 12 000 mense word geraak. Vier gesondheidsentrums, vier brûe en 14 skole is ook oorstroom. Swaar reënval dié tyd van die jaar is nie ŉ vreemde verskynsel nie en dit is nou dié suidwestelike Afrikaland se reënseisoen. In Januarie verlede jaar het 41 mense gesterf en meer as 300 huise is in oorstromings verwoes.